Nog ŉ kampus sluit weens betogings; minister gaan media toespreekFoto: Twitter Die Universiteit van Kaapstad (UK) het Maandag gesê alle bedrywighede en akademiese aktiwiteite op die kampus is tot verdere kennisgewing gestaak weens betogings deur studente en werknemers. “Alle lesings, akademie en ander bedrywighede op die boonste, middelste en onderste kampus is vir die dag gestaak,” het Gerda Kruger, woordvoerder van die universiteit, gesê. Kruger het gesê die universiteit se Hiddingh-kampus, gesondheidswetenskappe-kampus en nagraadse besigheidskool sal oop bly. “Die besluit is geneem nadat verskeie ingangsroetes na die universiteit deur betogers afgesper is. Dit het personeel en studente verhoed om by hul klasse en kantore uit te kom.” Kruger het gesê die universiteit beskou die betogingsaksie as ŉ bedreiging vir die veiligheid van studente en personeel en wil die res van die dag daarop fokus om bedrywighede by die universiteit te laat terugkeer na normaal. Volgens Kruger is die betogingsaksie onwettig en onaanvaarbaar. “Die optrede van die betogers verhoed die werk van die instansie om voort te gaan. Hul optrede verhoed ook dat ander hul reg tot onderrig kan uitoefen.” Sy het gesê die universiteit het ŉ diepe respek vir betoging en het nog nooit ŉ student aangekla wat aan betogings deelneem nie, maar het bygevoeg dat die inmenging van die regte van ander studente nie aanvaarbaar is nie. Foto: Twitter Kruger het gesê prof. Francis Petersen, visekanselier, was besig om met die studente te praat. Die studente is glo ongelukkig oor die universiteit se fooistruktuur asook die feit dat dienste by verskeie kampusse uitbestee word. Die Rhodes Universiteit moes Maandag ook noodgedwonge alle akademiese aktiwiteite op die kampus staak nadat meer as 100 betogende studente die kampus tot stilstand gedwing het. Die Universiteit van die Witwatersrand (Wits) was ook vir die grootste deel van verlede week gesluit weens betogings op die kampus. Blade Nzimande, minister van hoër onderwys en onderrig, het gesê ŉ dringende mediakonferensie sal Maandagmiddag gehou word waartydens hy op studente se eise sal reageer.